b'\n_START_ARTICLE_\nDrugi triumvirat\n_START_PARAGRAPH_\nDrugi triumvirat je naziv za uradno politi\xc4\x8dno zvezo Oktavijana (kasneje znanega kot Avgust), Marka Emilija Lepida in Marka Antonija, ki je bila ustanovljena 26. novembra 43 pr. n. \xc5\xa1t. z zakonom Lex Titia. Zveza je trajala dva petletna mandata (43 pr. n. \xc5\xa1t.-33 pr. n. \xc5\xa1t.) in je pomenila konec Rimske republike._NEWLINE_Drugi triumvirat je bil v nasprotju s prvim triumviratom uradna, z zakonom ustanovljena institucija, katere pooblastila (imperium maius) so presegala pooblastila drugih magistratov, vklju\xc4\x8dno s konzuli.\n_START_SECTION_\nZgodovina\n_START_PARAGRAPH_\nOktavijan je kljub svoji mladosti od Senata izsilil polo\xc5\xbeaj nadomestnega konzula (consul suffectus) za leto 43 pr. n. \xc5\xa1t.. V severni Italiji se je vojskoval z Markom Antonijem in Lepidom, a se je kljub temu oktobra 43 pr. n. \xc5\xa1t. z njima sestal pri Bononiji, sedanji Bologni, in se dogovoril, da skupaj prevzamejo oblast v dr\xc5\xbeavi._NEWLINE_Triumvirat je bil uradno ustanovljen leta 43 pr. n. \xc5\xa1t. kot Triumviri Rei Publicae Constituendae Consulari Potestate (Triumvirat za upravljanje Republike s konzulskimi pooblastili), skraj\xc5\xa1ano "III VIR RPC". Triumvirji so imeli vrhovno politi\xc4\x8dno oblast. Edini dr\xc5\xbeavni funkcionar, ki je bil kdaj prej poobla\xc5\xa1\xc4\x8den "za upravljanje Republike", je bil diktator Lucij Kornelij Sula. Edina zakonska omejitev triumvirjev je bil njihov petletni mandat._NEWLINE_Z zgodovinskega stali\xc5\xa1\xc4\x8da je bil triumvirat nenavaden: bil je direktorat treh mo\xc5\xbe z diktatorskimi pooblastili, med katerimi je bil Mark Antonij, ki je kot konzul za leto 44 pr. n. \xc5\xa1t. sprejel zakon Lex Antonia, s katerim je ukinil diktaturo in jo izbrisal iz republi\xc5\xa1ke ustave. Tako kot pred njimi diktatorja Sula in Julij Cezar tudi triumvirji niso videli nobenega neskladja med svojim nadkonzulskim in isto\xc4\x8dasnim konzulskim polo\xc5\xbeajem (Lepid je bil konzul leta 42 pr. n. \xc5\xa1t., Mark Antonij leta 34 pr. n. \xc5\xa1t., Oktavijan pa leta 33 pr. n. \xc5\xa1t.)._NEWLINE_Da bi napolnili izpraznjeno dr\xc5\xbeavno blagajno, so se zatekli k javnemu obto\xc5\xbeevanju in preganjanju svojih idejnih nasprotnikov. Ker so bili vsi trije Cezarjevi privr\xc5\xbeenci, je bila izbira \xc5\xbertev precej \xc4\x8dudna. Najbolj vidna \xc5\xbertev je bil Mark Tulij Cicero, ki je bil Cezarjev nasprotnik in je v svoji filipiki ostro kritiziral Marka Antonija, zato njegova izbira ni bila nenavadna. Enako je veljalo za Marka Favonija, Katonovega privr\xc5\xbeenca in vztrajnega nasprotnika obeh triumviratov. Preganjanje Cezarjevega legata Kvinta Tulija Cicerona, mlaj\xc5\xa1ega brata Marka Tulija Cicerona, je o\xc4\x8ditno spodbudila gola mr\xc5\xbenja. Najbolj \xc5\xa1okantno je bilo verjetno preganjanje Cezarjevega legata in bratranca Lucija Julija Cezarja, ki je bil hkrati Mark Antonijev stric in eden od Cezarjevih najbolj\xc5\xa1ih prijateljev. Kvint Pedij, Oktavijanov bratranec in konzulski kolega za tisto leto, je umrl \xc5\xa1e preden so se javne obto\xc5\xbebe za\xc4\x8dele._NEWLINE_Oktavijan je kmalu zatem odstopil in omogo\xc4\x8dil imenovanje drugega para nadomestnih konzulov za tiso leto. Prvi par konzulov sta bila Cezarjev legat Avl Hircij in Gaj Vibij Pansa Ketronijan. Oba sta umrla v dr\xc5\xbeavljanski vojni po Cezarjevi smrti, v kateri sta se na Senatovi strani vojskovala proti Marku Antoniju. Menjavanje konzulov je postalo stalna praksa, tako da se je v desetih letih triumvirata na konzulskih polo\xc5\xbeajih namesto pri\xc4\x8dakovanih 20 zvrstilo kar 42 konzulov._NEWLINE_Triumvirji so kot Cezarjevi prista\xc5\xa1i takoj po koncu prve spro\xc5\xbeili novo dr\xc5\xbeavljansko vojno, v kateri so obra\xc4\x8dunali s Cezarjevima morilcema Markom Junijem Brutom in Gajem Kasijem Longinom in si prilastili oblast v ve\xc4\x8dini vzhodnih provinc, vklju\xc4\x8dno z Makedonijo, Malo Azijo in Sirijo. Leta 42 pr. n. \xc5\xa1t. sta Oktavijan in Antonij porazila Bruta in Kasija v dveh bitkah pri Filipih._NEWLINE_Po bitki so province razdelili v interesne sfere. Oktavijan, ki se je po Cezarjevem pob\xc3\xb3\xc5\xbeenju in naslavljanju z "Divus Julius" (bo\xc5\xbeanski Julij) za\xc4\x8del naslavljati z "Divi filius" (sin bo\xc5\xbeanstva), se je zdaj za\xc4\x8del naslavljati preprosto s cesar imperator. Prevzel je oblast na zahodu cesarstva, Mark Antonij na vzhodu in Lepid v Hispaniji in Afriki. Delitev so uzakonili septembra 40 pr. n. \xc5\xa1t. Brindizijsko pogodbo._NEWLINE_Medtem ko je Mark Antonij utrdil svojo oblast na vzhodu in reformiral upravo provinc, je Oktavijan s trdo roko zavladal na zahodu in uradno vodil pohod proti roparskemu poveljniku Sekstu Pompeju (pohod je v resnici vodil njegov pribo\xc4\x8dnik Mark Vipsanij Agripa), ki se je kon\xc4\x8dal z zmago leta 36 pr. n. \xc5\xa1t.. Agripa je 36. pr. n. \xc5\xa1t. postal konzul, s \xc4\x8dimer je zagotovil podalj\xc5\xa1anje triumvirata za naslednji petletni mandat._NEWLINE_Drugi triumvirat je, tako kot prvi, nazadnje postal nestabilen in ni mogel vzdr\xc5\xbeati notranjih ljubosumij in \xc4\x8dastihlepnosti. Mark Antonij je sovra\xc5\xbeil Oktavijana in je ve\xc4\x8dino \xc4\x8dasa pre\xc5\xbeivel na vzhodu. Lepid je bil bolj naklonjen Antoniju, vendar se je po\xc4\x8dutil odrinjenega, \xc4\x8detudi je leta 43 pr. n. \xc5\xa1t. nasledil Cezarja kot pontifex maximus. Lepid je kljub temu sodeloval v Oktavijanovem pohodu proti Pompeju, sinu Gneja Pompeja Magna, vendar je nespametno zahteval nadzor nad Oktavijanovimi zmagovitimi legijami. Oktavijan ga je zato enostransko izlo\xc4\x8dil iz triumvirata, vendar mu je dovolil, do obdr\xc5\xbei pontifikat.\n_START_SECTION_\nVojna med Oktavijanom in Markom Antonijem\n_START_PARAGRAPH_\nMark Antonij je kljub temu, da je bil od leta 40 pr. n. \xc5\xa1t. poro\xc4\x8den z Oktavijanovo sestro Oktavijo, v Aleksandriji odkrito \xc5\xbeivel s Kleopatro VII. Egip\xc4\x8dansko in imel z njo otroke. Oktavijanu je zato kot mojstru propagande uspelo obrniti javno mnenje proti svojemu kolegu. Ko se je triuviratu leta 33 pr. n. \xc5\xa1t. iztekel drugi mandat, je Mark Antonij \xc5\xa1e naprej uporabljal naslov triumvir, Oktavijan, ki se je \xc5\xbeelel odmakniti od Marka Antonija, pa je naslov opustil._NEWLINE_Oktavijan se je na nezakonit na\xc4\x8din dokopal do Mark Antonijeve oporoke in jo leta 32 pr. n. \xc5\xa1t. javno objavil. Mark Antonij je v oporoki svojo zapu\xc5\xa1\xc4\x8dino zapustil svojim otrokom s Kleopatro in dal navodila za prevoz svojega trupla v Aleksandrijo in pogreb. Rim je bil ogor\xc4\x8den. Senat je napovedal vojno Kleopatri in ne Marku Antoniju, ker ni \xc5\xbeelel, da bi jo prebivalci imeli za novo dr\xc5\xbeavljansko vojno._NEWLINE_Oktavijanova vojska je v bitki pri Akciju septembra 31 pr. n. \xc5\xa1t. prepri\xc4\x8dljivo premagala Mark Antonijevo in Kleopatrino vojsko in mu odprla pot do Egipta. Mark Antonij in Kleopatra sta v Aleksandriji naredila samomor in Oktavijan je osebno prevzel oblast nad Egiptom in Aleksandrijo. Egip\xc4\x8danski letopisi ga omenjajo kot faraona in Kleopatrinega naslednika._NEWLINE_Oktavijanov zaveznik Gaj Mecena je leta 31 pr. n. \xc5\xa1t. prepre\xc4\x8dil zaroto, ki naj bi jo organiziral Lepidov sin. Po popolnem porazu Marka Antonija in marginalizaciji Lepida je Oktavijan leta 27. pr. n. \xc5\xa1t. postal avgust in izklju\xc4\x8dni vladar rimskega sveta. Postal je prvi rimski cesar in za\xc4\x8detnik principata, ki je trajal do leta 182.'